PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FV/3/1/027	Bratislava 11. marca 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi GRAFOBAL GROUP, a.s., Sasinkova 5, 811 08 Bratislava, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431, zastúpenými Mgr. Petrom Ďurčekom, advokátom, Radvanská 29, 811 01 Bratislava, vo veci koncentrácie podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431a podľa zákona č. 71/1967 Zb. o správnom konaní (správny poriadok) v znení neskorších predpisov 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ktorá spočíva v získaní priamej kontroly podnikateľov GRAFOBAL GROUP, a.s., Sasinkova 5, 811 08 Bratislava, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431 nad podnikom podnikateľa MAG MEDIA, a.s., Grösslingova 55, 811 09 Bratislava, IČO: 35 831 316 na základe Zmluvy o odplatnom prevode cenných papierov emitenta MAG MEDIA, a.s. uzatvorenej medzi  GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 a MEF HOLDING, a.s., Na příkopě 12, 11 000 Praha 1, Česká republika, IČO: 25075080 zo dňa 12. 9. 2002.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16. 11. 2004 listom zaevidovaným pod číslom 5934/2004 prostredníctvom splnomocneného právneho zástupcu Mgr. Petra Ďurčeka, advokáta, Radvanská 29, 811 01 Bratislava doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v nadobudnutí spoločnej kontroly podnikateľov GRAFOBAL GROUP, a.s., Sasinkova 5, 811 08 Bratislava, Slovenská republika, IČO: 35 750 791 (ďalej len „Grafobal“) a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431 (ďalej len „Česká produkční“) nad podnikom podnikateľa MAG MEDIA, a.s., Grösslingova 55, 811 09 Bratislava, IČO: 35 831 316  (ďalej len „Mag Media“) na základe Zmluvy o odplatnom prevode cenných papierov emitenta Mag Media uzatvorenej medzi  spoločnosťami Grafobal a MEF HOLDING, a.s., Na příkopě 12, 11 000 Praha 1, Česká republika, IČO: 25075080 zo dňa 12. 9. 2002 (ďalej len „Zmluva“).

Na základe tohto oznámenia sa dňa 16. 11. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0123/OK/2004, o čom úrad informoval oznamovateľa koncentrácie listom č. 6239/PMÚ SR/2004 zo dňa 1. 12. 2004.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Právny zástupca doplnil oznámenie koncentrácie listom zaevidovanými úradom pod číslom 6676/2004 dňa 20. 12. 2004. Dňom 21. 12. 2004 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 125/PMÚ SR/2005 zo dňa 10. 1. 2004.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk dňa 3. 12. 2004.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Grafobal je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 1820/B. Grafobal je spoločnosťou holdingového typu, ktorá zastrešuje činnosti jej dcérskych spoločností v oblasti výroby tovaru z papiera a lepenky (Grafobal, a.s., Skalica), tlače kníh, novín a časopisov (Slovenská Grafia, a.s., Bratislava, Polygraf Print Prešov, Bratislavské tlačiarne, a.s., Bratislava, Svornosť, a.s., Bratislava, Versus, a.s., Bratislava), distribúcie tlače, tabaku a doplnkového tovaru (MediaPrint-Kapa), reklamy (Euro RSCG Artmedia, s.r.o., Bratislava) a vo vydavateľskej činnosti (Mladé Letá, a.s., Bratislava). 

Zároveň spoločnosť Grafobal podniká spoločne s Českou produkční invest, a.s., Praha, 100 % dcérskou spoločnosťou spoločnosti Česká produkční a Mgr. Vladimírom Komárom prostredníctvom spoločnosti MAC TV, s.r.o., Brečtanová 1, 831 01 Bratislava, IČO: 006 18 322  (ďalej len „Mac TV“) v oblasti prevádzkovania televízneho vysielania. Spoločnosť Mac TV poskytuje programovú službu pod názvom televízia Joj. 

Vzhľadom na to, že spoločnosť Grafobal je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Česká produkční je akciovou spoločnosťou založenou podľa českého práva, zapísaná v obchodnom registri vedeným Mestským súdom v Prahe, oddiel B, vložka 5264. Česká produkční bola v čase vzniku koncentrácie súčasťou podnikateľskej skupiny vedenej spoločnosťou MEF Holding, a.s., Praha. MEF Holding, a.s., Praha podniká najmä v oblasti prevádzkovania televízneho vysielania prostredníctvom spoločnosti CET 21, s.r.o., Praha, ktorá je držiteľom licencie na vysielanie televízie Nova. Spoločnosť Česká produkční je hlavnou servisnou spoločnosťou televízie Nova, pre ktorú vyrába pôvodné audiovizuálne diela (televízne programy, príp. iné zložky programu televízie Nova).

Spoločnosť Česká produkční je právnym nástupcom spoločnosti Nova Holding, a.s., Praha, ktorá zanikla zlúčením so spoločnosťou Česká produkční a ktorá pred 5. 2. 2003 pôsobila pod názvom MEF Holdnig. Z uvedeného dôvodu podáva oznámenie koncentrácie spoločnosť Česká produkční a nie spoločnosť MEF Holding, a.s., Praha.

Na území Slovenskej republiky podniká spoločnosť Česká produkční okrem spoločnosti Mac TV aj prostredníctvom spoločností Slovenská produkčná, a.s., Bratislava a Mag Media. Obe spoločnosti vystupujú ako servisné spoločnosti TV Joj, pričom Slovenská produkčná, a.s., Bratislava zabezpečuje pre TV Joj výrobu niektorých programov a iných audiovizuálnych diel a Mag Media zabezpečuje pre TV Joj predaj reklamy.

Z vyššie uvedených skutočností vyplýva, že Česká produkční je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Mag Media je akciovou spoločnosťou v Obchodnom registri Okresného súdu Bratislava I, oddiel Sa, vložka číslo 2921/B. Predmetom činnosti spoločnosti Mag Media je podľa výpisu z obchodného registra reklamná a propagačná činnosť, sprostredkovanie obchodu a služieb, veľkoobchod a maloobchod. V skutočnosti Mag Media vystupuje ako výhradný media representative televízie Joj, t.j. komplexne zabezpečuje predaj reklamného času, teleshoppingu a sponzoringu v televízii Joj.

Vzhľadom na to, že spoločnosť Mag Media je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase vzniku koncentrácie, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona č. 136/2001 Z.z. účinného v čase vzniku koncentrácie rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 12. 9. 2002 bola medzi podnikateľom Grafobal ako kupujúcim a podnikateľom Česká produkční ako predávajúcim uzatvorená Zmluva, na základe ktorej nadobudne podnikateľ Grafobal akcie predstavujúce 50 % podiel na základnom imaní spoločnosti Mag Media. Pred transakciou vlastnil 100 % akcií podnikateľ Česká produkční. Uskutočnením predmetnej transakcie budú vlastniť obaja akcionári počet akcií predstavujúci 50 % podiel na základnom imaní podnikateľa Mag Media. Na základe analýzy predložených stanov spoločnosti Mag Media úrad zistil, že po transakcii budú na základe vlastníckych práv k akciám disponovať podnikatelia Grafobal a Česká produkční vo valnom zhromaždení podnikateľa Mag Media rovnakým počtom hlasov, a teda budú nad spoločnosťou Mag Media vykonávať spoločnú kontrolu. Vzhľadom na to, že pred transakciou vykonával podnikateľ Česká produkční nad podnikom podnikateľa Mag Media výlučnú kontrolu, došlo uvedenou transakciou k zmene kvality kontroly a teda ku koncentrácií. Z vyššie uvedených skutočností dospel úrad záveru, že na základe Zmluvy získali podnikatelia Grafobal a Česká produkční priamu kontrolu nad podnikom podnikateľa Mag Media podľa § 9 ods. 1 písm. b) zákona č. 136/2001 Z.z. účinného v čase vzniku koncentrácie v spojení s § 9 ods. 4 písm. b) zákona č. 136/2001 Z.z. účinného v čase vzniku koncentrácie.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania sú podnikatelia Grafobal a Česká produkční, ktorí získavajú priamu kontrolu nad podnikom podnikateľa Mag Media.

V prípade, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším/ďalšími podnikateľom/podnikateľmi, sú účastníkmi koncentrácie podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie.

Z uvedeného vyplýva, že účastníkom predmetnej koncentrácie sú len podnikatelia Grafobal a Česká produkční. Podnikateľ Mag Media, nad ktorým sa kontrola získava, účastníkom koncentrácie nie je.

Koncentrácia podliehajúca kontrole úradu

Vzhľadom na skutočnosť, že dňa 1. 5. 2004 nadobudol účinnosť zákon č. 204/2004 Z. z., ktorým sa mení a dopĺňa zákon č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., úrad postupoval podľa § 44a ods. 1 zákona, podľa ktorého právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona; vznik týchto právnych vzťahov sa posudzuje podľa doterajších predpisov. 

Podľa § 10 ods. 1 zákona č. 136/2001 Z.z. účinného v čase vzniku koncentrácie koncentrácia podlieha kontrole úradu, ak: 
a)	spoločný  obrat  účastníkov  koncentrácie  je  najmenej  500 000 000  Sk  a aspoň dvaja z účastníkov koncentrácie dosiahli obrat každý najmenej 150 000 000 Sk za uzavreté účtovné obdobie predchádzajúce vzniku koncentrácie alebo
b)	spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.

Z predložených informácií a podkladov úrad zistil, že v čase uskutočnenia transakcie podnikateľ Grafobal dosahoval na niektorých relevantných trhoch v Slovenskej republike podiely vyššie ako 25 %. Išlo napríklad o relevantný trh výroby obalov z hladkej lepenky, tlače kníh, časopisov a ostatnej polygrafikej výroby a distribúcie printových výrobkov určených na priamy predaj na území SR.

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b)
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Na základe podkladov a informácií predložených úradu v oznámení koncentrácie úrad zistil, že celosvetový celkový obrat podnikateľa Česká produkční za rok 2001 presiahol 1,2 mld. Sk a podnikateľ Grafobal za rok 2001 v Slovenskej republike dosiahol obrat prevyšujúci 500 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona č. 136/2001 Z.z účinného v čase vzniku koncentrácie koncentrácia, ktorá podlieha kontrole úradu podľa odseku 1, musí byť oznámená úradu do 30 dní odo dňa uzavretia zmluvy,  odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa získania kontroly nad podnikom iného podnikateľa alebo jeho časťou na základe inej skutočnosti. Lehota začne plynúť odo dňa, keď nastala prvá z týchto skutočností.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona č. 136/2001 Z.z účinného v čase vzniku koncentrácie. Vzhľadom na to, že predmetná koncentrácia vznikla na základe Zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia zmluvy, t. j. 12. 9. 2002. Vzhľadom na to, že Zmluva bola uzavretá dňa 12. 9. 2002 a oznámenie koncentrácie bolo doručené úradu dňa 16. 11. 2004, predmetná koncentrácia nebola oznámená úradu do 30 dní odo dňa uzavretia Zmluvy, t. j. oznámenie koncentrácie nebolo úradu doručené v zákonom stanovenej lehote. Porušenie § 10 ods. 9 zákona č. 136/2001 Z.z účinného v čase vzniku koncentrácie bude predmetom samostatného správneho konania.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. Z predložených informácií a podkladov úrad zistil, že jedinou oblasťou podnikania, kde sú činní obaja účastníci koncentrácie je televízne vysielanie, a preto sa zameral na relevantné trhy v tejto oblasti, na ktorých sa výraznejšie prejavia účinky koncentrácie v rámci Slovenskej republiky. 

Ako je uvedené vyššie, podnikateľ Grafobal pôsobí v oblasti televízneho vysielania spoločne s podnikateľmi Česká produkční a Mgr. Vladimírom Komárom prostredníctvom spoločnosti Mac TV, ktorá prevádzkuje televízne vysielanie s názvom TV Joj.

Oblasť prevádzkovania televízneho vysielania je regulovaná zákonom č. 308/2000 Z.z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (ďalej len „zákon o vysielaní a retransmisii“). Podľa § 3 zákona o vysielaní a retransmisii vysielanie je šírenie pôvodných kódovaných alebo nekódovaných rozhlasových programových služieb alebo televíznych programových služieb, ako aj ďalších zvukových, obrazových alebo zvukovo-obrazových informácií vrátane teletextu prostredníctvom verejných telekomunikačných sietí.

Prevádzkovateľ televízneho vysielania, resp. vysielateľ s licenciou podľa § 2 ods. 1 písm. b) zákona o vysielaní a retransmisii získava prostriedky na prevádzkovanie vysielania najmä predajom svojho vysielacieho času tretím osobám, ktoré zakúpený priestor využívajú na odoslanie reklamného posolstva divákom televízneho vysielania. Vysielatelia, ktorí sú financovaní z predaja reklamného času, súťažia medzi sebou o zadávateľov reklamy predovšetkým prostredníctvom zvyšovania sledovanosti u divákov. Prostriedkom na zvyšovanie sledovanosti je programová schéma danej televízie tvorená jednotlivými televíznymi programami.

Z uvedeného vyplýva, že vysielatelia súťažia o inzerentov a zároveň o divákov. Keďže medzi vysielateľmi a divákmi nie je dodávateľsko-odberateľský vzťah, nejde o trh v pravom zmysle slova. Keďže medzi súťažou o diváka a súťažou o zadávateľov reklamy je veľmi úzky vzťah, je potrebné túto skutočnosť zobrať do úvahy pri definovaní relevantného trhu ako aj pri vyhodnocovaní dopadov koncentrácie na hospodársku súťaž. Vzhľadom na to, že, ako je uvedené ďalej, predmetná koncentrácia nevytvára alebo neposilňuje dominantné postavenie podnikateľov Grafobal, Česká produkční a Mgr. Vladimíra Komára, ktorého dôsledkom sú významné prekážky efektívnej hospodárskej súťaže, úrad dospel k záveru, že nie je potrebné rozlišovať, či ide o dva samostatné úzko súvisiace trhy – trh prevádzkovania televízneho vysielania a trh predaja televíznej reklamy alebo o jeden trh, ktorý zahrňuje prevádzkovanie televízneho vysielania ako aj predaj televíznej reklamy. Z uvedeného dôvodu úrad na účely posúdenia predmetnej koncentrácie vymedzil jeden trh, na ktorom pôsobí podnikateľ Mac TV, a to trh prevádzkovania televízneho vysielania a predaja televíznej reklamy. 

Úrad sa zaoberal otázkou zastupiteľnosti televíznej reklamy s reklamou v rozhlase, tlači a s inými druhmi reklamy, pričom dospel k záveru, že vzhľadom na jedinečné technické charakteristiky televíznej reklamy, t.j. spojenie obrazovej a zvukovej zložky, univerzálnu dostupnosť prostredníctvom televízneho prijímača (napr. na rozdiel od kinoreklamy), ktoré iné druhy reklamy nemôžu ponúknuť, televízna reklama nie je zastupiteľná s ostatnými druhmi reklamy.

Ďalej sa úrad zaoberal otázkou, či závisí predaj  televíznej reklamy od spôsobu šírenia televízneho signálu, t.j., či sa odlišuje vysielanie prostredníctvom terestriálneho prenosu, káblových rozvodov a satelitným prenosom. V súčasnosti predstavuje terestriálne vysielanie pre diváka najjednoduchší a zároveň najlacnejší spôsob prijímania televízneho vysielania, avšak vzhľadom na obmedzené množstvo frekvencií a finančnú náročnosť je tento spôsob vysielania dostupný len pre obmedzený počet vysielateľov. Naproti tomu je vysielanie prostredníctvom káblových rozvodov a satelitným prenosom dostupnejšie pre vysielateľov ale pre diváka je spojené so zvýšenými nákladmi (najmä prijímanie satelitného signálu, ktoré je spojené s vyššou vstupnou investíciou). Z pohľadu zadávateľa reklamy však nie je rozhodujúci spôsob prenosu, ale predovšetkým kvantita a kvalita diváckej obce, ktorá je daná pokrytím, t.j. množstvom potenciálnych divákov, ktorých môže televízia osloviť prostredníctvom svojho vysielania. Aj napriek tomu, že spôsob prenosu televízneho signálu do značnej miery určuje pokrytie televíznym signálom, pre inzerenta je podstatná predovšetkým potenciálna divácka obec, ktorá od pokrytia závisí iba nepriamo. Z uvedeného dôvodu úrad dospel k záveru, že predaj televíznej reklamy nezávisí od spôsobu prenosu televízneho signálu a zameral sa na predaj televíznej reklamy v závislosti od pokrytia.

V súvislosti s pokrytím rozlišuje zákon o vysielaní a retransmisii štyri druhy vysielania. Celoplošné vysielanie je vysielanie, ktoré pokrýva celé územie Slovenskej republiky a ktoré môže prijímať viac ako 80 % jej obyvateľov, multiregionálne vysielanie je vysielanie, ktoré pokrýva viac regiónov a ktoré môže prijímať viac ako 30 % a menej ako 80 % obyvateľov, regionálne vysielanie je vysielanie, ktoré pokrýva územie väčšie, ako je katastrálne územie obce, a ktoré môže prijímať menej ako 30 % obyvateľov a lokálne vysielanie, ktorým je vysielanie, ktorého príjem sa zvyčajne geograficky obmedzuje na obec a oblasť príjmu nepresahuje viac ako 100 000 obyvateľov, a ak ide o mesto, viac ako 200 000 obyvateľov; vysielané programy sú zamerané na miestne informačné prostredie alebo zdroje a na spoločné záujmy, ktoré vytvárajú a prehlbujú vnútorné väzby akéhokoľvek spoločenstva a vedú k udržiavaniu pocitu identity so spoločenstvom.

Je potrebné podotknúť, že na Slovensku neexistuje vysielateľ s licenciou na celoplošné vysielanie ale len vysielatelia s licenciou na multiregionálne vysielanie. Jediným vysielateľom, ktorý vysiela celoplošne je Slovenská televízia, ktorá vysiela na základe zákona č. 16/2004 Zb. o Slovenskej televízii. Aj napriek tomu sa na ňu ako na vysielateľa zo zákona vzťahuje zákon o vysielaní a retransmisii.

Z informácií a podkladov predložených účastníkmi konania ako aj z vlastného prieskumu úrad zistil, že existujú značné rozdiely medzi celoplošnými a multiregionálnymi televíziami na jednej strane a regionálnymi a lokálnymi televíziami na strane druhej. U lokálnych a regionálnych televízií prevažuje informačný charakter s prevahou spravodajstva z regiónu, pričom štruktúra vysielania prebieha v hodinových, či polhodinových blokoch s častým využívaním videotextu. Cieľom lokálnych a regionálnych televízii nie je konkurovať multiregionálnym televíziám, čo by vzhľadom na finančnú náročnosť vysielania multiregionálnych televízii nebolo možné ale vhodne dopĺňať vysielanie celoplošných a multiregionálnych televízií o informácie z regiónu. Táto skutočnosť sa nevyhnutne odráža aj v inej štruktúre zadávateľov reklamy regionálnych a lokálnych televízií, ktorými sú predovšetkým spoločnosti s regionálnou pôsobnosťou, pre ktoré je vzhľadom na nižšiu cenu inzercie v lokálnych a regionálnych televíziách cielená reklama na obyvateľov regiónu výhodnejšia ako reklama v multiregionálnej televízii. Oproti tomu sú zadávateľmi reklamy v multiregionálnych televíziách predovšetkým mediálne agentúry, ktoré na základe prieskumov sledovanosti cielene nakupujú reklamný priestor v televízii pre klientov s veľkými rozpočtami na reklamu a pôsobiacich na celom území Slovenska. Na základe uvedeného možno konštatovať, že televízne vysielanie a predaj televíznej reklamy v celopološných a multiregionálnych televíziách nie sú vo viacerých oblastiach zastupiteľné s televíznym vysielaním a predajom televíznej reklamy v regionálnych a lokálnych televíziách avšak vzhľadom na to, že, ako je uvedené ďalej, predmetná koncentrácia nevytvára alebo neposilňuje dominantné postavenie podnikateľov Grafobal, Česká produkční a Mgr. Vladimíra Komára, ktorého dôsledkom sú významné prekážky efektívnej hospodárskej súťaže na relevantných trhoch v oblasti prevádzkovania televízneho vysielania a predaja televíznej reklamy, úrad dospel k záveru, že nie je potrebné zaoberať sa presnou definíciou tovarového relevantného trhu.

Pri vymedzení priestorového relevantného trhu vychádzal úrad zo skutočnosti, že licencie Rady pre vysielanie a retransmisiu pre vysielateľov sa viažu výlučne na územie Slovenskej republiky, presahy televízneho signálu na územia susedných štátov sú zanedbateľné a sledovanosť slovenských televízií na území susedných štátov je minimálna. Zároveň licencia Rady pre vysielanie a retransmisiu určuje prevádzkovateľov televízneho vysielania vysielať prevažnú časť vysielania v slovenskom jazyku, a to aj reklamného vysielania. Z uvedeného vyplýva, že priestorovým relevantným trhom prevádzkovania televízneho vysielania a predaja televíznej reklamy je územie Slovenskej republiky.

Podnikateľ Česká produkční pôsobí v oblasti televízneho vysielania okrem spoločnosti Mac TV aj prostredníctvom podnikateľa Mag Media, ktorý vykonáva pre prevádzkovateľa televízie Joj, spoločnosť Mac TV činnosť tzv. media representative. Pôsobnosť spoločnosti Mag Media zahŕňa nasledovné činnosti: predaj a fakturácia reklamného času pre reklamné spoty, teleshopping a sponzoring v TV Joj, výhradná komunikácia a rokovanie s oficiálnymi zástupcami alebo sprostredkovateľmi nákupu reklamného času v TV Joj, zhodnocovanie, využívanie a plánovanie celkového reklamného času v TV Joj, dohľad a spolupráca na všetkých reláciách, v ktorých dochádza k akejkoľvek forme komerčnej prezentácie v TV Joj, poradenstvo a dohľad pri dohadovaní obchodov pre TV Joj, ktoré sa týkajú využitia reklamného času, napr. bartre, mediálne spolupráce a pod. 

Základnou činnosťou, ktorú media representative agentúra vykonáva, je zastupovanie televízie, rádia alebo iného média v oblasti predaja reklamy, teleshoppingu a sponzoringu. Podmienky tohto zastupovania sú zvyčajne zmluvne upravené koncesionárskou alebo inou zmluvou. Úlohou agentúry je predovšetkým prezentovať záujemcovi o inzerciu samotné médium, t.j. jeho zameranie, pokrytie, programovú štruktúru a na základe potrieb inzerenta (najmä oslovenie určitej cieľovej skupiny) mu poskytnúť zodpovedajúci produkt, t.j. odvysielanie reklamného spotu, sponzorský odkaz pred a po danej relácií, reklamný rozhovor a rôzne iné prostriedky oslovenia verejnosti, ktoré závisia od druhu média (televízia, rozhlas, tlač a i.)  Na to, aby mohla agentúra účinne zastupovať dané médium, t.j. predať inzerentom čo najviac reklamy, je nevyhnutná úzka spolupráca so zastupovanými  médiami. Agentúra musí disponovať informáciami o sledovanosti (počúvanosti, čítanosti) a demografickej štruktúre divákov (poslucháčov, čitateľov) jednotlivých programov, o dramaturgií jednotlivých programov, o vysielanom programe na určitý čas dopredu, ako aj o rozložení reklamných blokov vo vysielaní. V zásade platí, že príjmy za uverejnenie reklamy sú príjmami média, ktoré reklamu uverejnilo, pričom media representative agentúra dostane od daného média odmenu za poskytnuté služby zastupovania určenú zvyčajne percentuálnym podielom z  hodnoty odvysielanej reklamy. Z uvedeného vyplýva, že medzi media representative agentúrami prebieha hospodárska súťaž o zastupovanie médií, ktoré sú v tomto prípade ich odberateľmi.

Media representative agentúry pôsobiace na území Slovenskej republiky možno rozdeliť do dvoch základných kategórií. Prvou skupinou sú nezávislé media representative agentúry, ktoré zvyčajne nemajú majetkové ani personálne prepojenie na žiadne zo slovenských médií. Tieto agentúry spravidla zastupujú viaceré médiá, a to aj viacerých druhov (televízia, rozhlas, tlač a i.) Druhou skupinou sú agentúry, ktoré sú majetkovo alebo personálne prepojené s jednotlivými médiami, či už ide o materské alebo dcérske spoločnosti médií. Pre tieto je charakteristické zastupovanie iba média patriaceho do danej podnikateľskej skupiny a nepredpokladá sa u nich zastupovanie iných médií a teda ani účasť na hospodárskej súťaži medzi ostatnými media representative agentúrami. 

Na základe uvedených skutočností úrad zistil, že podnikateľ Česká produkční pôsobí prostredníctvom podnikateľa Mag Media v oblasti poskytovania služieb predaja reklamy, ktorý zahŕňa predaj reklamy v televízií, rádiách, tlači a iných médiách. Vzhľadom na to, že, ako je uvedené ďalej, predmetná koncentrácia nevytvára alebo neposilňuje dominantné postavenie podnikateľov Grafobal, Česká produkční a Mgr. Vladimíra Komára, ktorého dôsledkom sú významné prekážky efektívnej hospodárskej súťaže na relevantných trhoch v oblasti poskytovania služieb predaja reklamy, úrad dospel k záveru, že nie je potrebné zaoberať sa presnou definíciou tovarového relevantného trhu.

Vzhľadom na to, že media representative agentúry pôsobia minimálne na území Slovenskej republiky, je najužším možným priestorovým určením relevantného trhu územie Slovenskej republiky. Úrad zvažoval, či je možné pôsobenie podnikateľa Mag Media rozšíriť o územie širšie ako územie Slovenskej republiky, avšak vzhľadom na zanedbateľný dopad predmetnej koncentrácie v tejto oblasti sa úrad presným vymedzením priestorového relevantného trhu nezaoberal.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Posudzovanou koncentráciou získa podnikateľ Grafobal 50 % podiel v spoločnosti Mag Media, v ktorej predtým vlastnil 100 % akcií podnikateľ Česká produkční. Vzhľadom na skutočnosť, že podnikateľ Grafobal pôsobí na trhu prevádzkovania televízneho vysielania a predaja televíznej reklamy v celoštátnych a multiregionálnych televíziách, ktorý je trhom odbytu vo vzťahu k tovarovému relevantnému trhu, na ktorom doteraz samostatne pôsobil podnikateľ Česká produkční (poskytovanie služieb predaja reklamy), ide o koncentráciu podnikateľov pôsobiacich na rôznych úrovniach distribučného reťazca, t.j. o vertikálnu koncentráciu. 

Preto úrad v ďalšom skúmal, či uskutočnením posudzovanej koncentrácie nedôjde k uzavretiu trhu v oblasti prevádzkovania televízneho vysielania a predaja televíznej reklamy v celoštátnych a multiregionálnych televíziách alebo v oblasti poskytovania služieb predaja reklamy, prípadne k iným negatívnym efektom spôsobeným vertikálnou koncentráciou, ktoré by vytvárali dominantné postavenie podnikateľov Grafobal a Česká produkční, ktorého dôsledkom môžu byť významné prekážky efektívnej súťaže na relevantných trhoch.

Podnikateľ Mag Media vznikol dňa 15. 2. 2002, pričom vznik podnikateľa Mag Media je tesne spätý so začiatkom vysielania TV Joj. Podnikateľ Mag Media je na základe Komisionárskej zmluvy uzavretej medzi podnikateľmi Mag Media a Mac TV zo dňa 25. 2. 2002 oprávnený uzatvárať s inzerentmi obchodné zmluvy o zverejnení reklamy ako aj o sponzorovaní programov. Zároveň je podnikateľ Mag Media na základe rozhodnutia konateľov spoločnosti Mac TV zo dňa 11. 3. 2003 jediným a výhradným subjektom oprávneným na uzatváranie zmlúv, ktorých predmetom je zaistenie reklamného vysielania, vysielania telenákupu a sponzorovanie programov v TV Joj. Na základe predložených informácií a podkladov úrad zistil, že podnikateľ Mac TV už od začiatku vysielania Tv Joj zabezpečoval predaj reklamného času prostredníctvom spoločnosti Mag Media, pričom podnikateľ Mag Media pracoval v období od svojho vzniku až do dňa vzniku koncentrácie, t.j. 12. 9. 2002 len pre spoločnosť Mac TV. 

Nadobudnutie 50 % podielu v spoločnosti Mag Media podnikateľom Grafobal úzko súvisí s nadobudnutím 50 % podielu podnikateľom Grafobal v spoločnosti Mac TV zo dňa 19. 7. 2002. Keďže obe spoločnosti zabezpečujú z inej stránky vysielanie TV Joj, boli obe transakcie výsledkom koordinovaného postupu akcionárov a spoločníkov podnikateľov Mag Media a Mac TV, ktoré mali zabezpečiť zodpovedajúce postavenie podnikateľa Grafobal vo všetkých spoločnostiach zabezpečujúcich programovú službu Joj. Z uvedeného vyplýva, že vzhľadom na vlastnícku štruktúru v  spoločnostiach Mag Media a Mac TV je vysoko nepravdepodobné, že podnikateľ Mag Media bude zastupovať aj iných prevádzkovateľov televízneho vysielania. 

Vychádzajúc z vyššie uvedených skutočností, najmä však vzhľadom na výhradný obojstranný dodávateľsko-odberateľský vzťah medzi podnikateľmi Mag Media a Mac TV týkajúci sa služieb predaja reklamy, úrad zistil, že koncentrácia podnikateľov Grafobal a Česká produkční na základe Zmluvy nevytvára alebo neposilňuje dominantné postavenie podnikateľov Grafobal a Česká produkční, ktorého dôsledkom sú významné prekážky efektívnej hospodárskej súťaže na relevantných trhoch v oblasti prevádzkovania televízneho vysielania a predaja televíznej reklamy v Slovenskej republike a v oblasti poskytovania služieb predaja reklamy v Slovenskej republike.

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 1145/PMÚ SR/2005 zo dňa 1. 3. 2005 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania listom zaevidovaným úradom pod číslom 1255/2005 dňa 4. 3. 2005 uviedol, že berie na vedomie výsledky šetrenia úradu uvedené v predmetnej výzve a nemá k uvedenému pripomienky.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Peter Ďurček
advokát
Radvanská 29
811 01  Bratislava